**Národná rada Slovenskej republiky**

**Výbor Národnej rady Slovenskej republiky pre európske záležitosti**

IV. volebné obdobie

Materiál na rokovanie Číslo: 1626/2007

Národnej rady Slovenskej republiky

**422**

**Správa o činnosti Výboru Národnej rady Slovenskej republiky pre európske záležitosti**

**za druhý polrok 2006 a prvý polrok 2007**

Predkladá sa v súlade **Návrh uznesenia:**

s § 58a ods. 3 písm. e)

zákona NR SR č. 350/1996 Z.z. Národná rada Slovenskej republiky

o rokovacom poriadku **b e r i e n a  v e d o m i e**

Národnej rady Slovenskej republiky Správu o činnosti Výboru

v znení neskorších predpisov Národnej rady Slovenskej

republiky pre európske záležitosti

za druhý polrok 2006 a prvý polrok 2007

**Predkladá:**

Výbor Národnej rady Slovenskej republiky

pre európske záležitosti

september 2007

**Správa o činnosti Výboru Národnej rady Slovenskej republiky pre európske záležitosti za druhý polrok 2006 a prvý polrok 2007**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Obsah:**

1. Úvod
2. Informácie podľa §58a ods. 3 písm. a) až d) rokovacieho poriadku
3. Iniciatívne a iné materiály prerokúvané výborom
4. Zahraničné pracovné cesty a prijatia výboru a predsedu výboru

Prílohy

**1. Úvod**

Výbor Národnej rady Slovenskej republiky pre európske záležitosti (ďalej „výbor pre európske záležitosti“) bol zriadený uznesením Národnej rady Slovenskej republiky č. 893 z 29. apríla 2004.

Spoluprácu Národnej rady Slovenskej republiky (ďalej „národná rada“) a vlády Slovenskej republiky v európskych záležitostiach na národnej úrovni upravuje ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie, ktorý stanovuje základný rámec spolupráce pri predkladaní návrhov pozičných dokumentov Slovenskej republiky národnej rade, pri ich schvaľovaní národnou radou a pri informovaní národnej rady o ďalších záležitostiach EÚ. Druhým právnym predpisom je zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej „rokovaní poriadok“), ktorý upravuje zloženie a pôsobnosť výboru pre európske záležitosti.

Návrh právne záväzného aktu alebo iného aktu Európskych spoločenstiev a Európskej únie je v rámci EÚ a následne v SR prerokúvaný na viacerých úrovniach, ktoré vo svojej činnosti monitoruje aj výbor pre európske záležitosti.

* Na úrovni *pracovných skupín Rady EÚ* sú jednotlivé štáty zastúpené expertmi príslušných ministerstiev. Paralelne k tejto úrovni boli na úrovni SR na jednotlivých ministerstvách vytvorené tzv. rezortné koordinačné skupiny (ďalej RKS). Na zasadnutiach RKS sa môžu zúčastniť poslanci výboru pre európske záležitosti a odborní zamestnanci Kancelárie NR SR. V tejto fáze je pripravené *tzv. predbežné stanovisko* a v lehote troch týždňov od predloženia návrhu doručené výboru pre európske záležitosti (§58a ods. 8 rokovacieho poriadku).
* Ďalšou úrovňou je *výbor stálych zástupcov (tzv. COREPR 1 a 2)*,[[1]](#footnote-2) ktorého činnosť sa sústreďuje predovšetkým na prípravnú fázu pred rokovaním Rady EÚ o jednotlivých návrhoch. Paralelne k tejto úrovni boli na úrovni SR vytvorené tzv. Komisie pre záležitosti EÚ 1 a 2 (ďalej KEÚ 1 a 2) pod gesciou Ministerstva zahraničných vecí SR, ktoré prerokúvajú a schvaľujú *inštrukcie* na zasadnutie COREPER-u vypracované príslušným ministerstvom. Na zasadnutiach KEÚ 1 a 2 sa môžu zúčastniť poslanci výboru pre európske záležitosti a  odborní zamestnanci Kancelárie NR SR.
* Pred rokovaním príslušnej *formácie Rady EÚ* pripraví zodpovedné ministerstvo *návrh stanoviska Slovenskej republiky* a predloží ho na schválenie výboru pre európske záležitosti (§58a ods. 9 rokovacieho poriadku). Ak výbor uvedený návrh stanoviska schváli, člen vlády je týmto stanoviskom viazaný a môže sa od neho odchýliť iba v nevyhnutnom prípade a so zreteľom na záujmy Slovenskej republiky. Ak výbor návrh stanoviska neschváli, nevyjadrí sa k nemu alebo ho neschváli a zároveň neschváli v danej veci iné stanovisko, člen vlády je viazaný návrhom stanoviska Slovenskej republiky (čl. 2 ods. 4 ústavného zákona).

Príloha č. 1 obsahuje stručné spracovanie ročnej politickej stratégie Európskej komisie a zahŕňa kľúčové iniciatívy, ktoré sa majú uskutočniť v roku 2008.

Vzhľadom na dôležitosť problematiky čerpania finančných prostriedkov zo zdrojov Európskej únie pripájame v prílohe č. 2 stručný prehľad o ich čerpaní za obdobie od 1.1.2004 do 19.9.2007.

**2. Informácie podľa §58a ods. 3 písm. a) až d) rokovacieho poriadku**

Výbor pre európske záležitosti v súlade s §58a ods. 3 písm. e) rokovacieho poriadku podáva národnej rade správy o činnosti.Za štvrté volebné obdobie - druhý polrok 2006 a prvý polrok 2007 - výbor vypracoval a predkladá túto správu, ktorá obsahuje nasledovné informácie:

1. o prerokovaných návrhoch právne záväzných aktov a iných aktov Európskych spoločenstiev a Európskej únie, o ktorých budú rokovať zástupcovia vlád členských štátov Európskej únie (§58a ods. 3 písm. a) rokovacieho poriadku),
2. o schválených stanoviskách Slovenskej republiky k návrhom právne záväzných aktov a iných aktov Európskych spoločenstiev a Európskej únie, o ktorých budú rokovať zástupcovia vlád členských štátov Európskej únie (§58a ods. 3 písm. b rokovacieho poriadku),
3. o prerokovaných správach a informáciách predkladaných národnej rade vládou a členmi vlády (§58a ods. 3 písm. c) rokovacieho poriadku),
4. o návrhoch stanovísk k návrhom podľa bodov 1 a 2, o ktoré požiadal ostatné výbory národnej rady (§58a ods. 3 písm. d) rokovacieho poriadku).

Výbor pre európske záležitosti v sledovanom období prerokoval:

1. **421 návrhov právne záväzných aktov a iných aktov Európskych spoločenstiev a Európskej únie,**
2. **591 návrhov stanovísk Slovenskej republiky** k návrhom tých aktov, o ktorých rokovali členovia vlády Slovenskej republiky v orgánoch Európskej únie [[2]](#footnote-3)
3. **správy a informácie** – najvýznamnejšími za sledované obdobie boli: Správa o pokroku v implementácií Národného programu reforiem na roky 2006 - 2008, Legislatívny a pracovný program Európskej komisie na rok 2007 a Správa o prioritách vyplývajúcich z Legislatívneho a pracovného programu Európskej komisie na rok 2007 pre Slovenskú republiku (tlač 156), Informatívny materiál k Lisabonskej stratégii, Konvergenčný program Slovenska na roky 2006-2010 - Aktualizácia 2006, Správa o stave čerpania štrukturálnych fondov, Kohézneho fondu a predvstupových nástrojov k 31.12.2006, Správa o plnení prioritných cieľov Lisabonskej stratégie v pripravovanej novele Zákonníka práce, Monitoring vývoja stanovísk Slovenskej republiky k návrhom právnych aktov Európskej únie (tlač 245), Stratégia celoživotného vzdelávania a celoživotného poradenstva.
4. V prípade **25 tzv. prioritných návrhov[[3]](#footnote-4)** požiadal výbor o návrhy stanovísk tieto výbory národnej rady:

Zahraničný výbor NR SR, Výbor NR SR pre hospodársku politiku, Výbor NR SR pre financie, rozpočet a menu, Výbor NR SR pre sociálne veci a bývanie, Ústavnoprávny výbor NR SR, Výbor NR SR pre ľudské práva, národnosti, a postavenie žien

Výbor v uvedenom období zasadal **22-krát** a na svojich schôdzach prijal **99 uznesení** (3 návrhy na uznesenie neboli schválené).

Pre informáciu uvádzame z celkového počtu prerokovaných návrhov právne záväzných aktov a iných aktov Európskych spoločenstiev a Európskej únie návrhy, ktoré boli prerokované v jednotlivých formáciách Rady EÚ a ktoré výbor posúdil ako návrhy prioritné z pohľadu záujmov Slovenskej republiky.

**Oblasť všeobecných záležitostí a vonkajších vzťahov:**

* problematika **rozširovacieho procesu EÚ, najmä:**
* pristúpenie **Bulharska a Rumunska k** 1.1.2007 (uplatnenie tzv. ochranných opatrení s možnosťou prijatia sankcií v tých oblastiach, v ktorých uvedené krajiny v čase pristúpenia preukázali nedostatočný pokrok)[[4]](#footnote-5). Hodnotiaca správa EK zverejnená 27. júna 2007 bola kritická, napriek tomu EK nerozhodla o uplatnení avizovaných sankcií a rozhodla o pokračovaní monitoringu pokroku tzv. mechanizmu spolupráce a verifikácie BG a RO do jari 2008, ktorý opätovne vyhodnotí správa EK v júni 2008
* **Západný Balkán -** vydanie tzv. rozširovacej stratégie EK[[5]](#footnote-6); prijatie novej srbskej ústavy *(definuje Kosovo a Metohiju ako „neoddeliteľnú súčasť krajiny“- pozn.),* vývoj rozhovorov medzi Belehradom a Prištinou o určení budúceho štatútu Kosova pod vedením osobitného vyslanca OSN M. Ahtisaariho. Osobitne problematika Srbska rezonovala v súvislosti s konštatovaním hlavnej prokurátorky ICTY Carly del Ponte o dostatočnej spolupráci Srbska s ICTY, na základe čoho 13. júna 2007 EÚ so Srbskom otvorila rokovania o Stabilizačnej a asociačnej dohode, ktoré boli prerušené od mája minulého roku. Chorvátsko bolo tiež akcentované v súvislosti s dosahovaným pokrokom v prístupových rokovaniach *(v decembri 2006 sa po uzavretí kapitoly Vzdelávanie a kultúra stalo lídrom medzi kandidátskymi krajinami usilujúcimi o členstvo v EÚ);*
* **Turecko -** vydanie pravidelnej hodnotiacej správy EK o pokroku Turecka na ceste členstva v EÚ, prerušenie prístupových rokovaní EÚ s Tureckom v 8 kapitolách *(z celkového počtu 35 negociačných kapitol – pozn.)* na decembrovom samite Európskej rady v dôsledku neplnenia záväzkov Turecka *(vyplývajúcich z tzv. Dodatkového protokolu k tzv. Ankarskej dohode).* Osobitnú pozornosť Turecko zaujíma v súvislosti s pozíciou FR prezidenta Sarkozyho *(žiada zvážiť možnosť privilegovaného partnerstva pre Turecko);*
* tzv. **integračná kapacita EÚ** - princípy a komponenty úzko súvisiace s kapacitou EÚ integrovať nových členov; súbor opatrení pre zabezpečenie podpory verejnosti pre rozširovanie a hlavné výzvy pre EÚ v r. 2007.
* problematika ďalšieho osudu **Ústavnej zmluvy** a **inštitucionálnej reformy EÚ –** najmä Berlínska deklarácia a zosúlaďovanie pozícií kľúčových členských štátov EÚ osobitne po prezidentských voľbách vo Francúzsku a pred (rozhodujúcim) júnovým samitom Európskej rady, ktorý vyústil do prijatia tzv. mandátu pre Medzivládnu konferenciu;
* problematika **vzťahov EÚ a Ruska;**
* problematika tzv. **Európskej susedskej politiky –** predovšetkým vývoj na **Ukrajine** a v **Bielorusku.**

**Oblasť ekonomických a finančných záležitostí:**

* schválenie všeobecného rozpočtu EÚ na rok 2007
* prijatie nariadenia o rozpočtových pravidlách, KOM (2006)213
* návrh smernice Rady, ktorou sa mení a dopĺňa smernica Rady 92/84/EHS o aproximácii sadzieb spotrebnej dane na alkohol a alkoholické nápoje
* prijatie nariadenia o údajoch o príkazcovi, ktoré sprevádzajú prevody finančných prostriedkov

**Oblasť spravodlivosti a vnútorných záležitostí:**

* Návrh nariadenia Rady, ktorým sa mení a dopĺňa nariadenie (ES) č. 2201/2003, pokiaľ ide o súdnu právomoc a ktorým sa zavádzajú pravidlá týkajúce sa rozhodného práva v manželských veciach (tento návrh bol aj súčasťou testu subsidiarity v rámci COSAC-u)
* Návrhy týkajúce sa Schengenského priestoru (SIS - Schengenský informačný systém, VIS - Vízový informačný systém, SIRENE - výmena všetkých dodatočných informácií, ktoré nemôžu byť zabezpečené cez SIS a ďalšie nástroje súvisiace s prípravou Slovenska na vstup do Schengenu)
* Návrhy, ktoré sa týkajú uznávania súdnych rozhodnutí (napr. rámcové rozhodnutie Rady o uplatňovaní zásady vzájomného uznávania rozsudkov v trestných veciach, ktorými sa ukladajú tresty odňatia slobody alebo opatrenia zahŕňajúce odňatie slobody, na účely ich výkonu v Európskej únii)
* Migrácia (práca so susednými krajinami, financovanie, partnerstvo v oblasti mobility, integračná politika, vízová politika)

**Oblasť dopravy, pôšt a telekomunikácií:**

Doprava:

* Oznámenie Komisie Rade a Európskemu parlamentu: Pre Európu v pohybe – Trvalo udržateľná pohyblivosť pre náš kontinent Strednodobé preskúmanie bielej knihy Európskej komisie o doprave z roku 2001
* Transeurópske dopravné siete
* Návrh nariadenia Európskeho parlamentu a Rady o spoločných pravidlách v  oblasti bezpečnostnej ochrany civilného letectva

Telekomunikácie:

* Návrh nariadenia Európskeho parlamentu a Rady o roamingu vo verejných mobilných sieťach v rámci Spoločenstva a o zmene a doplnení smernice  2002/21/ES o spoločnom regulačnom rámci pre elektronické komunikácie a služby
* Návrh smernice Európskeho parlamentu a Rady, ktorou sa mení a dopĺňa smernica 97/67/ES, týkajúca sa úplného dokončenia vnútorného trhu poštových služieb Spoločenstva (tento návrh bol aj súčasťou testu subsidiarity v rámci COSAC-u)

**Oblasť energetiky:**

* Cestovná mapa pre obnoviteľnú energiu
* Správa o pokroku v oblasti biopalív

**Oblasť zamestnanosti, sociálnej politiky, zdravia a ochrany spotrebiteľov:**

Zamestnanosť:

* Návrh rozhodnutia Rady o usmerneniach politík zamestnanosti členských štátov
* Návrh nariadenia Európskeho parlamentu a Rady, ktorým sa stanovuje postup na vykonávanie nariadenia (ES) č. 883/2004 o koordinácii systémov sociálneho zabezpečenia
* Návrh smernice Európskeho parlamentu a Rady o zlepšení prenosnosti doplnkových dôchodkových práv

Verejné zdravie:

* Návrh nariadenia Európskeho parlamentu a Rady o produktoch určených na použitie pri pokrokových liečebných postupoch, ktorým sa mení a dopĺňa smernica 2001/83/ES a nariadenie (ES) č. 726/2004

**Oblasť konkurencieschopnosti  (vnútorný trh, priemysel a výskum):**

* Návrh nariadenia o vytvorení Európskeho technologického inštitútu

**Oblasť vzdelávania, mládeže a kultúry:**

* Návrh smernice Európskeho parlamentu a Rady, ktorou sa mení a dopĺňa smernica Rady 89/552/EHS o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania (Televízia bez hraníc)

**Oblasť životného prostredia**

* Návrhy z oblasti eliminovania klimatických zmien – výsledky preskúmania stratégie Spoločenstva zameranej na redukciu emisií CO2z áut; závery Rady o preskúmaní schémy obchodovania  EÚ s emisiami

**Oblasť pôdohospodárstva**

* Správa o uplatňovaní systému krížového plnenia (tzv. cross-compliance) ako dôležitá súčasť reformy Spoločnej poľnohospodárskej politiky, systém priamych platieb poľnohospodárom (tzv. Single Payment Scheme),
* zahrnutie vína do spoločnej organizácie trhu - návrh nariadenia Rady o spoločnej organizácii trhu s vínom a zmene a doplnení niektorých nariadení, KOM (2007) 372

**3. Iniciatívne a iné materiály prerokúvané výborom**

V priebehu roka 2006 a prvého polroka 2007 výbor pre európske záležitosti iniciatívne prerokoval ďalšie informácie prevažne prierezového charakteru. Išlo najmä o viaceré rokovania k **Národnému strategickému referenčnému rámcu Slovenskej republiky na roky 2007 – 2013,** na ktorých minister výstavby a regionálneho rozvoja SR a podpredseda vlády SR pre vedomostnú spoločnosť, európske záležitosti, ľudské práva a menšiny priebežne informovali členov výboru o aktuálnom stave jeho schvaľovania. Výbor taktiež rokoval o **Národnom programe reforiem Slovenskej republiky na roky 2006-2008** (rozpracovanie cieľov Lisabonskej stratégie v podmienkach Slovenskej republiky). Dňa 6. novembra 2006 určil poslanca Józsefa Berényiho za spravodajcu výboru pre agendu Lisabonskej stratégie.

Výbor ďalej rokoval o **transpozičnom deficite Slovenskej republiky** a uložil podpredsedovi vlády a ministrovi spravodlivosti SR, aby polročne informoval výbor o aktuálnom stave transpozičného deficitu Slovenskej republiky a predložil informáciu o systéme transpozície smerníc do vnútroštátneho právneho poriadku Slovenskej republiky.

Výbor sa zaoberal aj otázkou riešenia problémov **riadenej imigrácie** z hľadiska nedostatku pracovných síl v určitých hospodárskych odvetviach v Slovenskej republike a požiadal príslušné ministerstvá o predloženie informácie o tom, v ktorých odvetviach Slovensko pociťuje nedostatok pracovnej sily, v akom rozsahu a aké sú plánované aktivity zamerané na pokrytie týchto voľných pracovných síl zahraničnými zdrojmi v rámci riadenej imigrácie.

V roku 2006 sa výbor zapojil do ďalších dvoch **projektov na kontrolu subsidiarity a proporcionality** v rámci Konferencie výborov pre európske a komunitárne záležitosti národných parlamentov členských štátov Európskej únie (COSAC), a to pri *návrhu nariadenia o rozhodnom práve pri rozvodoch s cezhraničným prvkom (KOM(2006)399)* a pri *návrhu smernice o dokončení trhu poštových služieb (KOM(2006)594).* V rámci tohto projektu výbor preskúmal príslušné návrhy právne záväzných aktov Európskych spoločenstiev a Európskej únie z pohľadu ich súladu s princípom subsidiarity a proporcionality a správu o výsledku uvedeného projektu v národnej rade zaslal sekretariátu COSAC-u. V obidvoch prípadoch bolo výborom – a v konečnom dôsledku aj ako výsledok celého projektu v záverečnej správe COSAC-u – konštatované, že v súlade s názorom väčšiny národných parlamentov **nedošlo k porušeniu princípov subsidiarity a proporcionality.[[6]](#footnote-7)**

V rámci platformy COSAC počas fínskeho predsedníctva v Helsinkách sa predseda výboru p. Urbáni v mene delegácie Slovenskej republiky zapojil do diskusie na tému energetickej politiky (význam jadrovej energie, energetická budúcnosť EÚ vo väzbe na alternatívne zdroje energií), daňovej politiky EÚ, a upozornil na **problematiku neskorej prípravy a zasielania dokumentov na zasadnutia Rady EÚ**, čo komplikuje aj prácu Výboru Národnej rady Slovenskej republiky pre európske záležitosti. Predseda výboru sa tiež osobne zúčastnil na rokovaniach slovenskej delegácie s komisárkou pre regionálnu politiku (p. Danuta Hübner) v Bruseli pri schvaľovaní Operačného programu Zdravotníctvo.

**4. Zahraničné pracovné cesty a prijatia výboru a predsedu výboru**

**Prijatia predsedu výboru:**

* veľvyslanci: väčšina veľvyslancov členských štátov EÚ, veľvyslanci USA, Nórskeho kráľovstva, Ukrajiny a niektorí slovenskí veľvyslanci v zahraničí (napríklad v Poľsku, Švédsku, na Stálom zastúpení SR pri EÚ).
* iné prijatia:
* p. Marcellini (generálny riaditeľ, Slovenské elektrárne, a.s.)
* p. Jasovský (predseda, Najvyšší kontrolný úrad SR)
* p. Demeš (German Marshall Fund)
* p. Huber (bavorský štátny minister hospodárstva, infraštruktúry, dopravy a technológie)
* p. Drobnjak (chorvátsky vyjednávač pre vstup do EÚ)
* p. Trajkovska (podpredsedníčka vlády Macedónskej republiky pre európsku integráciu)

**Prijatia výboru:**

* p. Stratan (moldavský podpredseda vlády a minister zahraničných vecí a európskej integrácie)
* členovia Európskeho hospodárskeho výboru
* ústavnoprávny výbor francúzskeho senátu
* zahraničný výbor slovinského parlamentu
* p. Molnár (člen Európskeho dvora audítorov)
* p. Figeľ (člen Európskej komisie pre vzdelávanie, odbornú prípravu, kultúru a viacjazyčnosť)
* prof. Shlom Breznitz, poslanec Knessetu a predseda skupiny izraelsko-slovenského priateľstva Knessetu, Izraelský štát
* študenti Univerzity Južnej Karolíny
* p. Abdallah Abdallah (predseda zahraničného výboru palestínskej legislatívnej rady)

**Zahraničné pracovné cesty výboru:**

* *COSAC* (Helsinky – september a november 2006, Berlín – február a máj 2007)
* Spoločné parlamentné stretnutie z iniciatívy Európskeho parlamentu a Fínskeho parlamentu – *„Od Tampere po Haag: aké sú perspektívy? Priestor slobody, bezpečnosti a spravodlivosti: pokrok a nedostatky“* (Brusel - október 2006)
* Open Days (Brusel – október 2006)
* Stretnutie výborov per európske záležitosti krajín V4 (Krakov - január 2007)
* 3. medziparlamentné stretnutie k *Lisabonskej stratégii* (Brusel - február 2007)
* Študijno-pracovná návšteva Európskeho dvora audítorov (Luxemburg - apríl 2007)
* *Eurozóna - vzájomné zbližovanie alebo vzďaľovanie? -* medziparlamentné stretnutie (Brusel - február 2007)
* Tretie spoločné medziparlamentné stretnutie *o budúcnosti Európy* (Brusel - jún 2007)
* Oslava Rímskych zmlúv (50´) (Florencia a Rím - marec 2007)

**Prílohy**

**Príloha č. 1**

**Politická stratégia na rok 2008**

Európska únia uskutočňuje zdvojenú stratégiu, ktorú stanovila Európska komisia v máji minulého roku a ktorú podporuje Európska rada a Európsky parlament. EÚ sa presadzuje širokou škálou ambicióznych politík upozorňujúc našich občanov na to, aká podstatná pre uskutočňovanie ich túžob je v súčasnom svete európska dimenzia. Schopnosť Únie účinne konať zároveň podporuje paralelný proces v oblasti činností smerujúcich k ústavnej a inštitucionálnej dohode – k dohode, ktorá by spätne v budúcnosti priniesla efektívnejšiu a demokratickejšiu Európu.

Ročná politická stratégia Komisie zahŕňa kľúčové iniciatívy, ktoré sa majú uskutočniť v roku 2008. Z tohto dôvodu je tiež potrebné posilniť ľudské zdroje v rámci Komisie. V roku 2008 budú určite pokračovať diskusie o budúcnosti Európy – pozitívnym signálom pred budúcimi európskymi voľbami by určite bola konštruktívna inštitucionálna dohoda.

Nasledujúci rok bude tiež rokom konsolidácie a implementácie súčasných právnych predpisov a Komisia bude pokračovať v programe reforiem, aby sa zabezpečila moderná, efektívna, zodpovedná a transparentná administratíva, ktorá bude schopná komunikovať s európskymi občanmi a budovať medzi nimi dôveru.

Hospodársky rast a pracovné miesta zostávajú pre Úniu hlavnou politickou prioritou, ktorú podporuje ďalšie úsilie pri riešení klimatických zmien a uspokojovaní energetických potrieb Únie dnes aj v budúcnosti. Rozvíjanie spoločnosti založenej na vedomostiach zostane základným kameňom tejto stratégie. Najnovšie rozšírenie EÚ zaznamená ďalšiu konsolidáciu, keď nové členské štáty postupne vstúpia do schengenského priestoru a prijmú euro. Komisia by mala plniť svoj záväzok zapájať sa do dialógu a konzultácií, uskutočňovať program v oblasti lepšej právnej úpravy a naďalej venovať pozornosť správnemu uplatňovaniu právnych predpisov EÚ.

V niektorých oblastiach politiky budú potrebné nové iniciatívy. Komisia od svojho nástupu do funkcie otvorila široký okruh konzultácií a politický dialóg, vrátane preskúmania jednotného trhu a zhodnotenia sociálnej situácie. Týmto preskúmaním sa zabezpečí, aby bol jednotný trh naďalej hospodársky úspešný a aby z neho mali občania skutočný prospech. Zhodnotenie zase preskúmaním sociodemografických trendov poskytne prehľad o sociálnej situácii v EÚ a o prístupe občanov k právam a príležitostiam a bude prínosom pre priebežné hodnotenie sociálneho programu.

Európska komisia prehĺbi aj prípravne práce na komplexnom preskúmaní rozpočtu a analýze výsledkov konzultácií, ktoré sa začali v roku 2007, s cieľom vydať dokument z tohto preskúmania v rokoch 2008 – 2009.

**Prioritné činnosti v roku 2008**

Hoci sa Komisia naďalej prísne zameriava na implementáciu strategických cieľov, musí byť ostražitá a pripravená dynamicky reagovať na nové výzvy. Niektoré otázky sa dotýkajú všetkých štyroch strategických cieľov a prispievajú k dosiahnutiu niekoľkých alebo všetkých týchto cieľov - hlavnými príkladmi sú energetika a klimatické zmeny, Lisabonská agenda pre rast a zamestnanosť a migrácia. Pri plnení týchto výziev sa Komisia snaží reagovať koherentným a flexibilným spôsobom tak, že spolupracuje so všetkými svojimi útvarmi, navrhuje koherentné politiky, ktoré prechádzajú cez tradičné hranice, a v plnej miere využíva širokú škálu nástrojov finančnej a regulačnej politiky.

**Riešenie klimatických zmien** sa dostalo do popredia a bude neoddeliteľnou súčasťou priorít Komisie v roku 2008 s cieľom zabezpečiť trvalú prosperitu pre Európu. Kľúčovým faktorom pri zabezpečovaní trvalo udržateľného hospodárskeho rastu je **trvalo udržateľná, bezpečná a konkurencieschopná energetika** v celej Únii založená na vhodnej kombinácii trvalo udržateľných energetických zdrojov. Rok 2008 bude rozhodujúcim rokom pre dosiahnutie pokroku, pokiaľ ide o balík opatrení v oblasti energetiky a klimatických zmien, ktorý prijala Komisia začiatkom roku 2007. Hlavné činnosti by mali zahŕňať prácu na vytvorení európskej siete plynovodov a európskej rozvodnej siete elektrickej energie, ďalšie kroky pri zvyšovaní energetickej efektívnosti a trvalo udržateľnej energetiky, revíziu systému ropných zásob EÚ s cieľom podnietiť energetickú solidaritu medzi iniciatívami členských štátov vyplývajúcimi z európskeho strategického plánu pre energetické technológie a presadzovanie pravidiel hospodárskej súťaže a vnútorného trhu v odvetví energetiky. EÚ by mala naďalej zohrávať vedúcu úlohu pri prispôsobovaní sa klimatickým zmenám a pri ich obmedzovaní. Komisia bude presadzovať, aby Únia a kľúčové zainteresované strany na celom svete prevzali nové záväzky pri znižovaní emisií CO2 po roku 2012, keď sa skončí platnosť Kjótskeho protokolu. EÚ by mala taktiež využiť svoju vedúcu úlohu na vystupňovanie medzinárodného tlaku na globálne zmeny.

Obnovená **Lisabonská stratégia pre rast a zamestnanosť** zostáva hlavným prostriedkom na podporu prosperujúcej, sociálne inkluzívnej a z hľadiska životného prostredia zodpovednej Európskej únie založenej na partnerstve s členskými štátmi. Komisia predloží koncom roka 2007 strategickú správu o prvom cykle tejto stratégie a v roku 2008 budú známe prvé výsledky ďalšieho úsilia o implementáciu Lisabonskej stratégie na regionálnej úrovni prostredníctvom nových programov európskej kohéznej politiky a nových programov politiky rozvoja vidieka pre všetky členské štáty EÚ, ktoré sa majú prijať v roku 2007.

**Riadenie migračných tokov do EÚ** si vyžaduje viacrozmerný prístup. Migrácia za prácou, ak je dobre riadená, je pozitívnym príspevkom k prosperite a kultúrnej rozmanitosti Európy. Právo požiadať o azyl v EÚ je výrazom európskych hodnôt solidarity. Spoločný európsky azylový systém by mal byť vytvorený do roku 2010. Komisia bude ďalej pracovať na vonkajšej dimenzii prostredníctvom kombinovaného migračného a rozvojového programu, najmä s Afrikou.

6 oblastí prioritných činností na rok 2008:

1. Prosperita

2. Solidarita

3. Bezpečnosť a sloboda

4. Európa ako svetový partner

5. Lepšia regulácia

6. Zlepšovanie komunikácie a komunikačné priority na rok 2008

**1. Prosperita: kľúčové činnosti plánované na rok 2008**

***- Lisabonská stratégia pre rast a zamestnanosť***

• Strategická správa o prvom cykle obnovenej Lisabonskej stratégie a následné opatrenia

***- Energetika a doprava:***

• Implementácia balíka opatrení v oblasti energetiky a klimatických zmien a následné opatrenia

• Začiatok implementácie opatrení potrebných na vytvorenie európskej siete plynovodov a európskej rozvodnej siete elektrickej energie

• Iniciatívy vyplývajúce z európskeho strategického plánu pre energetické technológie, najmä pokiaľ ide o obnoviteľné zdroje energií, trvalo udržateľné technológie v oblasti uhlia a riadenie jadrového odpadu.

• Revízia systému ropných zásob EÚ

• Akčný plán mestskej dopravy EÚ s cieľom „zozeleniť“ odvetvie dopravy

• Legislatívny návrh na obmedzenie emisií oxidu dusíka (NOx) v letectve

• Legislatívny návrh na zníženie emisií z lodí

• Biela kniha o spoločnom európskom námornom priestore na podporu námornej dopravy

• Posilnenie agentúr pre bezpečnosť dopravy s cieľom dopracovať pravidlá dopravnej bezpečnosti

***- Globálny prístup k migrácii***

• Smernice týkajúce sa migrácie za prácou, podmienok vstupu a pobytu sezónnych pracovníkov a odmeňovaných stážistov

***- Vzdelávanie, výskum a inovácie***

• Zriadenie výkonných agentúr s cieľom plne uviesť to činnosti Európsku radu pre výskum (ERV) a optimalizovať implementáciu činností RP7

• Prípravné činnosti – menovanie riadiacej rady a výber prvých znalostných a inovačných spoločenstiev (ZIC) – s cieľom uviesť do činnosti Európsky technologický inštitút (EIT)

***- Jednotný trh***

• Legislatívne a iné návrhy vyplývajúce zo záverov preskúmania jednotného trhu

• Opatrenia vyplývajúce z novej stratégie EÚ v oblasti patentov

• Návrh umožňujúci podnikom využívať spoločný konsolidovaný základ dane z príjmu právnických osôb (CCCTB) pri činnostiach v celej EÚ

***- Hospodárska a menová únia***

• Strategické preskúmanie EMU po 10 rokoch a návrhy na zlepšenie jej fungovania

***- Posilnenie dôvery spotrebiteľa a ochrany spotrebiteľa***

• Legislatívne iniciatívy na posilnenie ochrany spotrebiteľa, napr. pokiaľ ide o zmluvné práva a odškodňovanie spotrebiteľov

***- Námorná politika a monitorovanie***

• Uskutočňovanie iniciatív na implementáciu námornej politiky EÚ

**2. Solidarita: kľúčové činnosti plánované na rok 2008**

***- Klimatické zmeny a životné prostredie***

• Záväzky po roku 2012 týkajúce sa zníženia emisií CO2 v EÚ na znesiteľnú úroveň pred konferenciou zmluvných strán dohovoru OSN o klimatických zmenách, ktorá sa uskutoční v roku 2009

• Iniciatívy na podporu prispôsobenia sa environmentálnym problémom, trvalo udržateľnej výroby a spotreby

• Implementácia právnych predpisov REACH a naštartovanie Európskej agentúry pre chemické látky v Helsinkách

• Oznámenie o Globálnom monitoringu životného prostredia a bezpečnosti (GMES)

***- Poľnohospodárska politika a politika rybného hospodárstva***

• Predstavenie „zdravotnej prehliadky“ reforiem spoločnej poľnohospodárskej politiky (SPP) z rokov 2003 - 2004

• Implementácia jednotnej organizácie spoločného trhu v poľnohospodárstve

• Významne preformulovaný regulačný rámec kontroly a presadzovania spoločnej politiky rybného hospodárstva (SPRH)

***- Sociálna solidarita***

• Implementácia Európskeho sociálneho fondu a Európskeho fondu na prispôsobenie sa globalizácii (EGF)

• Návrhy objasňujúce uplatňovanie komunitárneho práva v sociálnych službách, podľa možnosti spoločne s rovnakými kritériami kvality sociálnych služieb všeobecného záujmu pre celú EÚ vyplývajúce z bielej knihy Komisie

• Iniciatívy navrhnuté na modernizáciu európskeho pracovného práva, najmä pokiaľ ide o flexibilnú istotu

***- Rovnosť príležitostí***

• Iniciatívy na boj proti diskriminácii mimo pracovného trhu

• Iniciatíva zameraná na zosúladenie rodinného a pracovného života

***- Kohézna politika***

• Strategické zhodnotenie výsledkov programov kohéznej politiky v rokoch 2000 - 2006

***- Posilnenie európskeho občianstva a ochrana základných práv***

• Návrhy na konzulárnu ochranu občanov EÚ

• Podpora práv dieťaťa prostredníctvom fóra o právach dieťaťa

• Začatie programu ochrany detí používajúcich internet a nové médiá (2009 – 2013)

***- Spravodlivosť a vnútorné záležitosti***

• Akčný plán EÚ boja proti drogám (2009 – 2012)

• Plán azylovej politiky, ktorý je prípravou na druhú fázu spoločného európskeho azylového systému

• Legislatívny návrh v oblasti dedičského práva a závetov

• Oznámenie o blokovaní bankových účtov

***- Dialóg medzi kultúrami a viacjazyčnosť***

• Stratégia na podporu viacjazyčnosti v spolupráci s členskými štátmi

• Činnosti v rámci Európskeho roka dialógu medzi kultúrami

**3. Bezpečnosť a sloboda: kľúčové činnosti plánované na rok 2008**

***- Sloboda pohybu a riadenie vonkajších hraníc EÚ***

• Implementácia druhej generácie schengenského informačného systému (SIS II) umožňujúca vstup ďalších členských štátov EÚ do schengenského priestoru

• Nové opatrenia na riadenie vonkajších hraníc EÚ, vrátane ďalšieho rozvoja Agentúry pre vonkajšie hranice (FRONTEX), zdokonalené prepojenie kontroly morských hraníc sieťami a európskeho systému sledovania hraníc, ktorý pomáha členským štátom zvládať zvyšujúci sa prílev nelegálnych prisťahovalcov

• Spustenie vízového informačného systému (VIS) v rámci príprav na spoločnú vízovú politiku

***- Boj proti organizovanému zločinu a terorizmu***

• Implementácia centrálnej databázy odtlačkov prstov

• Začatie politiky riešiacej násilnú radikalizáciu

• Posilňovanie spolupráce medzi členskými štátmi prostredníctvom EUROJUSTu pri vyšetrovaní a stíhaní závažnej cezhraničnej a organizovanej kriminality

***- Civilná ochrana***

• Posilňovanie mechanizmu civilnej ochrany EÚ a rozvíjanie integrovanej stratégie predchádzania katastrofám pri katastrofách vyskytujúcich sa v rámci EÚ alebo v krajinách zapojených do tohto mechanizmu

- ***Zdravie a bezpečnosť***

• Odporúčania pre bezpečnosť pacienta a kvalitu zdravotníckych služieb

• Zabezpečenie súladu s normami EÚ pre potravinovú bezpečnosť, zdravie zvierat, starostlivosť o zvieratá a zdravie rastlín

• Rozvíjanie právneho rámca pre hodnotenie rizík geneticky modifikovaných potravín a krmív zo strany Európskeho úradu pre bezpečnosť potravín (EÚBP)

• Preskúmanie právneho rámca pre lieky

• Modernizácia právnych predpisov pre zdravotnícke pomôcky s cieľom zvýšiť bezpečnosť pacientov a používateľov a zároveň zabezpečiť jasné regulačné prostredie

• Iniciatíva v oblasti telemedicíny pri zvládaní chronických chorôb (sledovanie zdravia v domácnosti – „home health monitoring“)

• Rozvíjanie infraštruktúry pre pripravenosť na krízy v oblasti zdravia a bezpečnosti

***- Ochrana kritických informačných infraštruktúr a posilňovanie dôvery občanov***

• Iniciatíva v oblasti ochrany kritických komunikačných a informačných infraštruktúr

• Iniciatíva v oblasti rešpektovania súkromia a dôvery v informačnej spoločnosti

**4. Európa ako svetový partner: kľúčové činnosti plánované na rok 2008**

***- Rozširovanie***

• Pokračovať v rokovaniach o pristúpení s Chorvátskom a Tureckom na základe obnoveného konsenzu Únie o rozširovaní

• Riadenie dôsledkov vyriešenia budúceho postavenia Kosova a jeho vplyv na vzťahy s krajinami v regióne

• Implementácia súčasnej siete stabilizačných a asociačných dohôd a napredovanie stabilizačného a asociačného procesu so Srbskom

***- Európske susedstvo a Rusko***

• Významný pokrok smerom k novej dohode s Ruskom alebo jej implementácia

• Významný pokrok smerom k uzatvoreniu rozšírenej dohody s Ukrajinou

• Začatie rokovaní o nástupníckych dohodách o partnerstve a spolupráci s Arménskom, Azerbajdžanom, Gruzínskom a Moldavskom

• Prehĺbenie vzťahov s Alžírskom, Bieloruskom, Líbyou a Sýriou na základe politického vývoja

• Ďalšie prispievanie Európskej únie k mierovému procesu na Blízkom východe a podpora Palestínskeho samosprávneho orgánu

***- Zvyšok sveta***

• Ukončenie rozvojového kola v Doha a implementácia jeho záverov

• Rozvíjanie výsledkov samitu EÚ – AÚ z roku 2007

• Začatie implementácie dohôd o hospodárskom partnerstve a 10. Európskeho rozvojového fondu (ERF)

• Prehĺbenie spolupráce s krajinami AKT a inými rozvojovými krajinami, najmä v oblastiach ako je energetika a migrácia, v súlade s akčným plánom v oblasti klimatických zmien v súvislosti s rozvojovou spoluprácou a globálnym prístupom k migrácii

• Rozvíjanie výsledkov samitu EÚ – USA z roku 2007 a posilňovanie politických, hospodárskych a obchodných vzťahov so Spojenými štátmi

• Pokrok v rokovaniach alebo ukončenie rokovaní o dohodách so strategickými partnermi EÚ Čínou a Indiou, ako aj s inými partnermi v Ázii (ASEAN, Južná Kórea) a Latinskej Amerike (Andské spoločenstvo, Stredná Amerika)

• Preskúmanie vzťahov s Brazíliou so zreteľom na prepojenie medzi rokovaním o asociačnej dohode, vrátane dohody o voľnom obchode, s MERCOSUR a na uzatvorenie/implementáciu asociačných dohôd s Andským spoločenstvom a Stredoamerickým spoločenstvom

• Prehĺbenie spolupráce s hlavnými producentskými, tranzitnými a spotrebiteľskými krajinami, vrátane podpory trvalo udržateľnej energetiky a energetickej efektívnosti

• Pokračovanie v angažovaní sa EÚ v Afganistane a naďalej prispievať k stabilite v perzskom zálive s dôrazom na Irán a Irak

**5. Lepšia regulácia**

• významné a preukázateľné zníženie administratívneho zaťaženia, ktorému sú vystavené podniky EÚ

• dokončenie programu Komisie v oblasti kodifikácie súčasných právnych predpisov vo všetkých úradných jazykoch ako celku

**6. Komunikačné priority navrhnuté na rok 2008**

• Preskúmanie rozpočtu

• Preskúmanie jednotného trhu

• Zhodnotenie sociálnej situácie

• Migrácia

• Inštitucionálne usporiadanie

• Energetika a klimatické zmeny

• Úloha EÚ vo svete

Princípom EÚ je, že peniaze sledujú politické rozhodnutia. Pri realizácii politík jednotlivých štátov bude hrať veľkú úlohu diplomacia. Občianske združenia by mali vyvíjať úsilie, aby sa politika EÚ dostala k občanovi. V otázke daní je potrebné vytvoriť expertné komisie v členských štátoch ako i v EÚ a spoločne rozpracovať návrhy na realizáciu. Prijímanie deklarácií neprinesie žiadnu pridanú hodnotu pre EÚ ako i jednotlivé členské štáty. Preto aj navrhovanie deklarácie k daňovým otázkam považujeme za predčasné, netaktické a zbytočné, veci treba prediskutovať v EÚ.

**Príloha č. 2**

**Stav čerpania finančných prostriedkov Európskej únie**

**od 1.1.2004 do 19.09.2007**

**1. Štrukturálne fondy**

**Celkové čerpanie štrukturálnych fondov (ŠF) k 19.09.2007**

Celkový záväzok finančných prostriedkov všetkých programových dokumentov ŠF na programové obdobie 2004 - 2006 predstavuje sumu **44 677 800 442 Sk.** Celkové čerpanie zo zdrojov EÚ a ŠR v období od 01.01.2004 do 19.09.2007 predstavuje sumu **31 391 326 235 Sk** (z toho 22 510 339 992 Sk tvoria zdroje EÚ a 8 880 986 243 Sk zdroje ŠR), ktorú tvorí objem schválených súhrnných žiadostí o platbu (SŽP) na právnickú osobu po odčítaní nezrovnalostí a vratiek. **Tento pomer v percentuálnom vyjadrení predstavuje 70,09%.**

Najväčší objem prostriedkov za zdroje EÚ a ŠR bol schválený v rámci sektorového operačného programu (SOP) Základná infraštruktúra vo výške 10 441 134 498 Sk, ďalej v rámci SOP Ľudské zdroje vo výške 7 158 569 811 Sk a v rámci SOP Poľnohospodárstvo a rozvoj vidieka vo výške 6 725 846 861 Sk. Podľa štruktúry čerpania pracuje v tomto období **najefektívnejšie SOP Poľnohospodárstvo a rozvoj vidieka s  66,06% plnením čerpania k 19.9.2007.**Naopak najmenší objem prostriedkov sa čerpal v rámci programov CIP INTERREG IIIA (CIP INTERREG IIIA H-SR-Ukr 170 264 894 Sk, CIP INTERREG IIIA RA-SR vo výške 154 421 279 Sk), JPD NUTS II Bratislava Cieľ 3  610 740 226 Sk a JPD NUTS II Bratislava Cieľ 2  913 756 521 Sk. **Najmenej efektívnym sa ukazuje JPD NUTS II BA cieľ 3 s 50,38% plnením čerpania k 19.9.2007.**

Graf č. 1



|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Tab. 2 |  |  |  |  |  |  |  |  |  |  |  |
| **Vývoj čerpania prostriedkov štrukturálnych fondov na záväzku 2004-2006 k 10.09.2007** | | | | | | |  |  |  |  |  |
| **Programový dokument** | **Záväzok**  **2004-2006 v bežných cenách v Sk\* (po automatickom znížení)** | **Výška čerpania za zdroj EÚ v Sk** | | |  |  | **Podiel čerpania na záväzku 2004-2006 v %** | | | | |
|  | **EÚ zdroje** | **k 31.12.2004** | **k 31.12.2005** | **k 31.12.2006** | **k 30.06.2007** | **k 19.09.2007** | **k 31.12.2004** | **k 31.12.2005** | **k 31.12.2006** | **k 30.06.2007** | **k 19.09.2007** |
| **SOP Priemysel a služby** | 5 746 005 954 | 0 | 246 337 632 | 1 803 802 287 | 2 597 700 327 | 2 844 779 043 | 0,00 | 4,29 | 31,39 | 45,21 | 49,51% |
| **SOP Ľudské zdroje** | 10 810 275 074 | 87 560 359 | 1 759 378 621 | 4 200 486 934 | 5 249 752 395 | 5 568 152 551 | 0,81 | 16,28 | 38,86 | 48,56 | 51,51% |
| **SOP Poľnoh. a rozvoj vidieka** | 6 953 543 506 | 0 | 1 424 121 912 | 3 344 014 457 | 4 268 344 992 | 4 593 354 127 | 0,00 | 20,48 | 48,09 | 61,38 | 66,06% |
| **OP Základná infraštruktúra** | 16 049 811 176 | 24 502 558 | 1 426 111 606 | 5 152 373 111 | 7 073 222 803 | 7 930 934 743 | 0,15 | 8,89 | 32,10 | 44,07 | 49,41% |
| **JPD NUTS II BA Cieľ 2** | 1 400 369 040 | 1 269 216 | 5 575 856 | 223 499 773 | 391 645 273 | 462 573 117 | 0,09 | 0,40 | 15,96 | 27,97 | 33,03% |
| **JPD NUTS II BA Cieľ 3** | 1 653 873 332 | 4 220 776 | 54 384 194 | 230 931 426 | 275 331 235 | 308 414 906 | 0,26 | 3,29 | 13,96 | 16,65 | 18,65% |
| **IS INTERREG IIIA RA-SR** | 318 443 698 | 352 997 | 3 443 097 | 62 805 804 | 77 246 127 | 90 000 548 | 0,11 | 1,08 | 19,72 | 24,26 | 28,26% |
| **IS INTERREG IIIA PL-SR** | 360 999 962 | 0 | 605 101 | 55 070 154 | 116 554 628 | 148 331 211 | 0,00 | 0,17 | 15,25 | 32,29 | 41,09% |
| **IS INTERREG IIIA SR-ČR** | 177 357 362 | 0 | 2 394 550 | 41 554 129 | 79 743 940 | 94 653 529 | 0,00 | 1,35 | 23,43 | 44,96 | 53,37% |
| **IS INTERREG IIIA H-SR-Ukr** | 361 000 000 | 0 | 154 612 | 67 083 888 | 95 875 358 | 131 287 473 | 0,00 | 0,04 | 18,58 | 26,56 | 36,37% |
| **IS Equal** | 846 121 338 | 0 | 18 746 626 | 180 992 196 | 295 539 857 | 337 858 744 | 0,00 | 2,22 | 21,39 | 34,93 | 39,93% |
| **Spolu** | **44 677 800 442** | **117 905 905** | **4 941 253 807** | **15 362 614 160** | **20 520 956 935** | **22 510 339 992** | **0,26** | **11,06** | **34,39** | **45,93** | **50,38%** |
| \* prepočítané kurzom 38 SKK/€ |  |  |  |  |  |  |  |  |  |  |  |
| **Zdroj: MF SR** |  |  |  |  |  |  |  |  |  |  |  |

**Stav čerpania ŠF vo vzťahu k pravidlu N+2 voči záväzku 2005**

Čerpanie finančných prostriedkov zo schváleného záväzku na jednotlivé programové dokumenty pre daný rok je možné podľa pravidla N+2 do dvoch rokov od jeho prijatia. EK automaticky zruší každú časť záväzku, na ktorú nedostala prijateľnú ŽoP od PO do konca druhého roka, ktorý nasleduje po roku prijatia záväzku. To znamená, že v zmysle pravidla N+2 musí SR vyčerpať a požiadať o platby EK za záväzok 2005 do 31.12.2007.

PodľaúlohyB.10 uznesenia vlády Slovenskej republiky č. 146 z 21. februára 2007 sú platobné jednotky pre splnenie záväzku roka 2005 v zmysle pravidla N+2 povinné predložiť platobnému orgánu súhrnné žiadosti o platbu v minimálnom objeme v súlade s materiálom „Správa o implementácii a čerpaní predvstupových nástrojov, finančného mechanizmu EHP, Nórskeho finančného mechanizmu, štrukturálnych fondov a Kohézneho fondu k 31.12.2006“ do **15.11.2007**.

Za **rizikové** z pohľadu splnenia podmienky N+2 pre **záväzok roku 2005** možno považovať Jednotný programový dokument NUTS II Bratislava Cieľ 3, kde bolo za cca 3,75 roka vyčerpaných 308 414 906 Sk a v najbližších 1,5 mesiaca bude **potrebné predložiť 491 679 000 Sk v SŽP**), programy Iniciatívy spoločenstva Interreg IIIA RA-SR, kde bolo za cca 3,75 roka vyčerpaných 90 000 548 Sk a v najbližších 1,5 mesiaca bude **potrebné predložiť 93 108 420 Sk v SŽP**) a Interreg IIIA HU – SR – UA , kde bolo za cca 3,75 roka vyčerpaných 131 287 473 Sk a v najbližších 1,5 mesiaca bude **potrebné predložiť 43 821 880 Sk v SŽP**).To znamená, že celkovo bude potrebné predložiť súhrnné žiadosti za vyššie uvedené programové dokumenty v celkovej výške **628 609 300 Sk**.Čerpanie prostriedkov týchto programových dokumentov bolo problémové aj vo vzťahu k záväzku pre rok 2004.

**Vyhodnotenie čerpania vo vzťahu k Európskej komisii**

Stav čerpania prostriedkov ŠF voči EK predstavuje sumu schválených žiadostí o platbu predloženým platobným orgánom na EK v rámci žiadosti o platbu. Percentuálny podiel celkového čerpania prostriedkov EÚ za všetky programové dokumenty k 19.09.2007 na záväzku 2004 – 2006, od ktorých je odpočítaná výška nezrovnalostí a vratiek identifikovaných na účte PO a odpočítaných od výkazu výdavkov v ŽoP na EK, predstavuje **49,28 %.**

Tab. 3 v EUR

|  |  |  |  |  |  |
| --- | --- | --- | --- | --- | --- |
| **Programový dokument** | **Pôvodný záväzok 2004 - 2006** | **Zníženie záväzku** | **Záväzok 2004 – 2006 po znížení** | **Požadovaná suma z EK ku dňu 19.9.2007** | **Čerpanie %** |
| **SOP Priemysel a služby** | 151210 683 | – | 151 210 683 | 65 962 580 | 43,62 |
| **SOP Ľudské zdroje** | 284480 923 | – | 284 480 923 | 151 285 810 | 53,18 |
| **SOP Poľnoh. a rozvoj vidieka** | 182987 987 | – | 182 987 987 | 122 928 730 | 67,18 |
| **OP Základná infraštruktúra** | 422363 452 | – | 422 363 452 | 162 486 583 | 38,47 |
| **JPD NUTS II Bratislava Cieľ 2** | 37168 218 | 135 505 | 36 851 817 | 9 326 669 | 25,31 |
| **JPD NUTS II Bratislava Cieľ 3** | 44939 754 | 1 254 600 | 43 522 982 | 8 123 365 | 18,66 |
| **CIP INTERREG IIIA RA-SR** | 9 500 000 | 1 035 839 | 8 380 097 | 2 070 898 | 24,71 |
| **CIP INTERREG IIIA PL-SR** | 9 499 999 | – | 9 499 999 | 2 027 942 | 21,35 |
| **CIP INTERREG IIIA SR-ČR** | 4 667 299 | – | 4 667 299 | 1 378 775 | 29,54 |
| **CIP INTERREG IIIA H-SR-Ukr** | 9 500 000 | – | 9 500 000 | 2 822 615 | 29,71 |
| **CIP EQUAL** | 22 266 351 | – | 22 266 351 | 7 752 199 | 34,82 |
| **SPOLU** | **1178584667** | **2 425 944** | **1176158723** | **536 166 166** | **45,59** |

**2. ISPA / Kohézny fond**

K 19.09.2007 bolo z celkovej alokácie **637 914 738 EUR** pre schválené projekty ISPA/KF prijaté na účty platobného orgánu **254 545 282 EUR**, čo predstavuje celkom **70,22 %** prostriedkov určených na spolufinancovanie z prostriedkov ES. Pre projekty ISPA/Kohézny fond boli od začiatku implementácie do 19.09.2007 vyplatené faktúry **v celkovej sume** **490 818 596 EUR, čo predstavuje celkom 76,94 % z celkovej alokácie**, z toho **časť za prostriedky ES** predstavovala sumu **249 000 183 EUR, čo predstavuje celkom 68,69 % z celkovej alokácie za prostriedky ES** (neproporcionalita vo vyplácaní prostriedkov je spôsobená predplácaním prostriedkov ES z prostriedkov ŠR). Konečná doba vyplácania je stanovená v príslušných finančných memorandách a je individuálna pre každý projekt. K 19.09.2007 bolo uzatvorených 6 projektov, z toho 5 projektov implementovaných MŽP SR a 1 MDPT SR a 4 projekty sú v procese uzatvárania (k 31.12.2007), z toho po 2 na rezorte životného prostredia aj rezorte dopravy.

Tab. 4

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Prijaté prostriedky ES - projekty ISPA/KF (01.01.2000-19.09.2007)** | | | | | | | | |
|  |  |  |  |  |  |  |  |  |
|  | **Celkové oprávnené náklady** | **Celkové oprávnené náklady - časť ES** | **Prijaté prostriedky ES** | **v %** | **Vyplatené prostriedky ES zhotoviteľom** | **v %** | **Vyplatené zhotoviteľom celkom (ES+ŠR+KP)** | **v %** |
| **ŽP** | 304 520 978 € | 175 605 219 € | 104 552 193 € | 59,54% | 87 230 301 € | 49,67% | 174 667 609 € | 57,36% |
| **Doprava** | 313 979 000 € | 170 889 200 € | 139 301 972 € | 81,52% | 153 348 660 € | 89,74% | 304 649 922 € | 97,03% |
| **TA** | 19 414 760 € | 16 013 570 € | 10 691 117 € | 66,76% | 8 421 222 € | 52,59% | 11 501 065 € | 59,24% |
| **Spolu** | **637 914 738 €** | **362 507 989 €** | **254 545 282 €** | **70,22%** | **249 000 183 €** | **68,69%** | **490 818 596 €** | **76,94%** |

**Poznámka:** Údaje sú uvádzané v EUR nakoľko projekty ISPA/ KF sú i čerpané v EUR

**3. Kohézny fond**

V rámci KF je schválených 7 projektov v sektore životného prostredia a 2 projekty v sektore dopravy.

Celková alokácia pre programové obdobie 2004-2006 pre Slovenskú republiku z Kohézneho fondu je   
**20 903 224 963 Sk** (prepočítané účtovným kurzom EK ku dňu podpisu príslušného rozhodnutia EK). Pre projekty KF boli od začiatku implementácie do 14.09.2007 vyplatené **prostriedky ES** z PO na PJ vo výške **2 267 180 437 Sk, čo predstavuje celkom 14,31 % z celkovej alokácie prostriedkov ES.** Za rizikové možno považovať projekty implementované Ministerstvom životného prostredia SR, kde bolo doteraz na PJ vyplatených len **1,66 %** prostriedkov ES.

Tab. 5

|  |  |  |  |  |  |  |
| --- | --- | --- | --- | --- | --- | --- |
| **Prijaté prostriedky ES - projekty KF (01.05.2004 - 19.09.2007)** | | | | | | |
|  |  |  |  |  |  |  |
|  | **Celkové oprávnené náklady** | **Celkové oprávnené náklady - časť ES** | **Prijaté prostriedky ES** | **v %** | **Prostriedky ES vyplatené platobnej jednotke** | **v %** |
| **ŽP** | 9 923 427 413 Sk | 7 722 106 597 Sk | 1 343 789 220 Sk | 17,40% | 128 445 994 Sk | 1,66% |
| **Doprava** | 10 979 797 550 Sk | 8 125 050 187 Sk | 2 489 506 107 Sk | 30,64% | 2 138 734 443 Sk | 26,32% |
| **Spolu** | **20 903 224 963 Sk** | **15 847 156 784 Sk** | **3 833 295 327 Sk** | 24,19% | **2 267 180 437 Sk** | 14,31% |

Údaje sú v Sk

**4. PHARE**

Konečný termín vyplácania prostriedkov PHARE uplynul 30.11.2006 s výnimkou grantovej schémy pre rozvoj cestovného ruchu implementovanou Národnou agentúrou pre rozvoj malého a stredného podnikania, kde bol predĺžený termín vyplácania do 27.2.2007. Hlavným dôvodom **nedočerpania prostriedkov v sume 303 050 139,08 SKK** boli úspory prostriedkov pri verejnom obstarávaní, pri samotnej realizácii projektov a nerealizovanie jedného kontraktu z prostriedkov PHARE v rámci projektu implementovaného Centrálnou finančnou a kontraktačnou jednotkou (výška kontraktu: 1 073 876,39 €). Ide o projekt „Röntgenový inšpekčný systém na ochranu budúcej vonkajšej hranice EÚ“, v prípade ktorého nebola zo strany konečného prijímateľa Colného riaditeľstva SR splnená podmienka včasnej prípravy miesta pre inštaláciu stacionárneho röntgenového systému. Nakoľko táto podmienka vyplývala z projektového formuláru, EK pristúpila ku kráteniu príspevku PHARE vo výške 40 07 302,82 Sk pre Slovensku republiku. Projekt bude dofinancovaný z národných zdrojov.

**5. Prechodný fond (PF)**

V rámci PF 2004 predstavovala **konečná nakontrahovaná čiastka prostriedkov ES k 31.12.2006 sumu 520 021 868 SKK, čo predstavuje 93,89%** z celkovej alokácie.

Kontrahovanie prostriedkov PF 2005 a PF 2006 stále prebieha a bude ukončené 15.12.2007, resp. 15.12.2008. Najvyššie čerpanie finančných prostriedkov bude v roku 2007, nakoľko 15.12.2007 bude ukončená prevažná väčšina projektov PF 2004. Konečným termínom pre vyplácanie PF 2005 je 15.12. 2008 a pre PF 2006 15.12.2009.

**6. SAPARD**

Vysoké čerpanie od začiatku doby vyplácania v roku 2002 vo výške **2 902 050 215 Sk, čo predstavuje 99,29%** z celkovej alokácie, bolo spôsobené úspešným nakontrahovaním prostriedkov z dôvodu veľkého záujmu žiadateľov v rámci tohto sektora, následnou realizáciou projektov a dobrým technickým zvládnutím implementácie programu. Nevyčerpané prostriedky sú vo výške 0,71% z alokovanej sumy, a to z dôvodu neuznania oprávnenosti nákladov niektorých konečných prijímateľov (KP), odstúpenia od zmluvy zo strany Pôdohospodárskej platobnej agentúry/KP, alebo nesplnenia konečného termínu na podanie žiadosti o finančnú pomoc. Posledná žiadosť o finančné prostriedky z Pôdohospodárskej platobnej agentúry bola vyplatená v polovici decembra 2006. Konečný termín doby vyplácania programu SAPARD bol 31.12.2006.

Tab. 6

|  |  |  |  |  |
| --- | --- | --- | --- | --- |
| 2 004 |  |  |  |  |
| **Fin. nástroj** | **Alokácia** | **čerpanie** | **zostatok** | **percento zostatku** |
| PHARE | 180 350 000,00 | 66 179 598,52 | 104 581 117,48 | 57,99 |
| Prechodný fond | 0,00 | 0,00 | 0,00 | 0,00 |
| SAPARD | 76 915 000,00 | 22 774 949,12 | 35 349 419,34 | 45,96 |
| EAGGF | 181 158 922,00 | 41 137 000,00 |  |  |
| EHP-NFM | 0,00 | 0,00 | 0,00 | 0,00 |

|  |  |  |  |  |
| --- | --- | --- | --- | --- |
| 2 005 |  |  |  |  |
| **Fin. nástroj** | **Alokácia** | **čerpanie** | **zostatok** | **percento zostatku** |
| PHARE | 132 895 000,00 | 48 500 575,92 | 57 098 842,50 | 42,97 |
| Prechodný fond | 14 575 000,00 | 1 099 141,41 | 13 475 858,59 | 92,46 |
| SAPARD | 76 915 000,00 | 31 988 581,27 | 35 349 419,34 | 45,96 |
| EAGGF | 181 158 922,00 |  |  |  |
| EHP-NFM | 0,00 | 0,00 | 0,00 | 0,00 |

|  |  |  |  |  |
| --- | --- | --- | --- | --- |
| 2 006 |  |  |  |  |
| **Fin. nástroj** | **Alokácia** | **čerpanie** | **zostatok** | **percento zostatku** |
| PHARE | 69 955 000,00 | 45 719 514,45 | 9 024 734,27 | 12,90 |
| Prechodný fond | 24 575 000,00 | 6 127 192,46 | 17 348 666,13 | 70,59 |
| SAPARD | 76 915 000,00 | 2 814 735,57 | 546 102,50 | 0,71 |
| EAGGF | 181 158 922,00 |  |  |  |
| EHP-NFM | 67 135 950,00 | 62 006,00 | 67 073 944,00 | 99,91 |

|  |  |  |  |  |
| --- | --- | --- | --- | --- |
| 2007 k 31.8.2007 |  |  |  |  |
| **Fin. nástroj** | **Alokácia** | **čerpanie** | **zostatok** | **percento zostatku** |
| PHARE | 0,00 | 1 049 730,61 | 7 975 003,66 | n/a |
| Prechodný fond | 29 745 000,00 | 5 432 363,83 | 17 086 302,30 | 57,44 |
| SAPARD | 0,00 | 0,00 | 0,00 | 0,00 |
| EAGGF | 181 158 922,00 |  |  |  |
| EHP-NFM | 67 135 950,00 | 0,00 | 67 073 944,00 | 99,91 |

Bratislava september 2007

1. Oblasť spoločnej poľnohospodárskej politiky má osobitný výbor, tzv. Osobitný poľnohospodársky výbor (SCA) [↑](#footnote-ref-2)
2. V sledovanom období sa uskutočnili tieto zasadnutia Rady EÚ:

   1/ Európska rada – **5 rokovaní** (z toho dve neformálne)

   2/ Rada EÚ pre všeobecné záležitosti a vonkajšie vzťahy – **13 rokovaní** (z toho dve neformálne)

   3/ Rada EÚ pre zamestnanosť, sociálnu politiku, zdravie a otázky týkajúce sa spotrebiteľov – 4 **rokovania**

   4/ Rada EÚ pre dopravu, telekomunikácie a energetiku **– 4 rokovania**

   5/ Rada EÚ pre ekonomické a finančné záležitosti – **11 rokovaní** (z toho dve neformálne)

   6/ Rada EÚ pre konkurencieschopnosť (vnútorný trh, priemysel a výskum) – **5 rokovaní**

   7/ Rada EÚ pre spravodlivosť a vnútorné záležitosti **– 8 rokovaní** (z toho dve neformálne)

   8/ Rada EÚ pre životné prostredie – **3 rokovania**

   9/ Rada EÚ pre poľnohospodárstvo a rybolov – **11 rokovaní**

   10/ Rada EÚ pre vzdelávanie, mládež a kultúru – **3 rokovania**

   [↑](#footnote-ref-3)
3. Výbor na svojej 11. schôdzi prerokoval Legislatívny a pracovný program Európskej komisie na rok 2007, v ktorom boli určené tzv. prioritné návrhy z pohľadu záujmov Slovenskej republiky a po ich predložení do legislatívneho procesu Európskou komisiou si výbor pre európske záležitosti zvyčajne vyžiada odborné stanovisko od príslušných špecializovaných výborov národnej rady.

   [↑](#footnote-ref-4)
4. - Išlo o oblasť vnútorného trhu (vrátane problematiky bezpečnosti potravín), oblasť leteckej bezpečnosti, oblasť slobody, bezpečnosti a spravodlivosti a oblasť riadenia fondov EÚ. [↑](#footnote-ref-5)
5. - V tejto stratégii EK venovala osobitný priestor **Chorvátsku a Bývalej Juhoslovanskej republike**  **Macedónsko** (t.j. štátom ZB, ktoré majú kandidátsky štatút) ako aj tzv. „potenciálnym“ kandidátom na vstup do EÚ: **Albánsku, Bosne a Hercegovine, Čiernej Hore a Srbsku.** (V rámci tejto stratégii bola osobitná časť priestoru vyčlenená aj **Kosovu.)** [↑](#footnote-ref-6)
6. V prípade návrhu nariadenia o rozhodnom práve pri rozvodoch s cezhraničným prvkom konštatovali **štyri parlamenty** porušenie súladu návrhu s princípom subsidiarity (belgický senát, obidve komory holandského parlamentu, Poslanecká snemovňa Českej republiky a Snemovňa Lordov Spojeného kráľovstva). Pri návrhu smernice o dokončení trhu poštových služieb **jediný** luxemburský parlament konštatoval porušenie súladu s princípom subsidiarity. Viac informácií: <http://www.cosac.eu/en/info/earlywarning/> [↑](#footnote-ref-7)